Heikot vahvat
Vain heikot värjyy,
 kun ryske ilmassa soi,
 kun myrsky ärjyy,
 kun pyörre hurjana teutaroi,
 kun kiehuu raivossa raskaat voimat,
 kun vaaraa, vastusta ilmat soivat,
 kun näyttää saapuvan yö.

 Mutt vahvat kulkee,
 kun tahtois’ uhmata vaan.
 He nostaa julkee
 pään uljaan korkeelle kohoomaan.
 He vaaraa, vastusta eivät säiky,
 ei eestä väisty, ei pelko välky –
 vain eessä silloin on työ.

 Kun vaara uhkaa,
 on paikallaan joka mies,
 ja kuonaa, tuhkaa
 ja tulta tuiskivi pajan lies,
 he takoo tiukemmaks’ asehensa,
 he vaaran torjuu ja vastuksensa,
 ja esteet eestänsä luo.

1927

Herman Laukkanen